(Alle beløb er 2023 satser)
Du optjener ret til dagpenge ved at sammenlægge al A- og B-indkomst og overskud i selvstændig virksomhed.
Trin 1: Du kan få dagpenge, hvis du har haft en samlet indtægt på mindst 254.328 kr. inden for de seneste 3 år fra selvstændig virksomhed og lønmodtagerarbejde. Vi opgør din indtægt på månedsbasis, og du kan højst medtage 21.194 kr. pr. måned. For indtægt fra selvstændig virksomhed opgøres din månedsindtægt ved at fordele årets overskud ligeligt på de 12 måneder regnskabsåret dækker.
Trin 2: Kan du ikke opfylde trin 1, kan du alligevel få ret til dagpenge, hvis du indenfor de sidste 5 år har haft en samlet indtægt på mindst 254.328 kr. I det tilfælde er det udelukkende din indtægt fra selvstændig virksomhed, der kan medtages.
3 og 5 års opgørelsesperioderne kan eventuelt forlænges med perioder, hvor du har været syg, på barsel eller lign. Det er kun indtægter i en periode, hvor du har været medlem af en a-kasse, der kan medtages.
Din sats beregnes alt efter om du har ret til dagpenge efter trin 1 eller trin 2.
Dagpengeret efter trin 1: Har du optjent din ret til dagpenge via trin 1-modellen, beregnes din sats ud fra din samlede indtægt i dine bedste 12 måneder indenfor de sidste 24 måneder forud for din ledighed. Al A-indkomst og arbejdsmarkedsbidragspligtig B-indkomst medregnes sammen med dit overskud fra din selvstændige virksomhed. For at få den maksimale sats, skal du have haft en indkomst på 23.827 kr. i gennemsnit pr. måned.
Dagpengeret efter trin 2: Har du fået ret til dagpenge på baggrund af trin 2-modellen, beregnes din sats i stedet som et gennemsnit af de 2 år med det højeste skattemæssige overskud indenfor de seneste 5 afsluttede indkomstår forud for du blev ledig.
Du skal være opmærksom på, at indtægt, der har været brugt til at beregne en sats til dig tidligere, ikke kan bruges til beregning af en ny sats.